Dauðsföll í Rússlandi af völdum COVID-19 fóru í gær í fyrsta sinn yfir níu hundruð á einum sólarhring frá því að heimsfaraldurinn blossaði upp í fyrra.
Dauðsföll af völdum COVID-19 fóru í gær í fyrsta sinn yfir níu hundruð á einum sólarhring í Rússlandi. Þau eru einkum meðal óbólusettra landsmanna. Stjórnvöld reyna hvað þau geta til að fá þá til að bólusetja sig, en með litlum árangri.
Heilbrigðisyfirvöldum í Rússlandi var tilkynnt um 929 andlát af völdum farsóttarinnar í gær. Ástandið í landinu hefur stöðugt farið versnandi frá því í ágúst. Hið bráðsmitandi delta-afbrigði kórónuveirunnar er sagt vera helsta ástæðan, ásamt hversu tregir Rússar eru til að láta bólusetja sig gegn veirunni. Skoðanakannanir sýna að yfir helmingur þjóðarinnar hyggst ekki þiggja bólusetningu. Samkvæmt nýjustu upplýsingum hafa rétt undir þrjátíu prósent Rússa verið bólusett að fullu. Þeim hafa mánuðum saman staðið til boða nokkrar tegundir rússneskra bóluefna, þar á meðal Sputnik vaff, sem heilbrigðisyfirvöld segja að gefi góða vörn gegn kórónuveirunni, samkvæmt prófunum. Tatyana Golikova, aðstoðar-forsætisráðherra, greindi frá því fyrr í vikunni að dauðsföll af völdum COVID-19 væru mörg meðal óbólusettra Rússa. Þrátt fyrir að ástandið í Rússlandi sé hið versta í Evrópu, er lítið sem ekkert um sóttvarnaráðstafanir til að reyna að hefta útbreiðslu veirunnar. Dmitry Peskov, talsmaður ríkisstjórnarinnar, sagði í dag á fundi með fréttamönnum, að útgöngubann væri afar óæskilegt hvar sem væri í landinu.